द्रविड़ के शतक ने बचाई भारत की लाज  
इंग्लैंड ने भारत के खिलाफ पहले टेस्ट के तीसरे दिन दूसरी पारी में बिना किसी नुकसान के पांच रन बनाए। इंग्लैंड की कुल बढ़त 193 रन हो गई है।
सचिन तेंदुलकर तो ऐतिहासिक शतक नहीं बना पाए लेकिन राहुल द्रविड़ ने क्रिकेट के मक्का लॉर्ड्स पर शानदार शतक जमाकर भारत को इंग्लैंड के खिलाफ पहले टेस्ट क्रिकेट में फॉलोआन से बचा लिया।  तेंदुलकर 100वें अंतरराष्ट्रीय शतक के करीब पहुंचने से काफी पहले 34 रन बनाकर पैवेलियन लौट गए, लेकिन द्रविड़ ने लगातार विकेट गिरते रहने के बावजूद एक छोर पर दीवार की तरह टिककर 103 रन की नाबाद पारी खेली। उनकी प्रतिबद्धता और संकल्पपूर्ण बेमिसाल पारी से भारत ने अपनी पहली पारी में 286 रन बनाए।  इंग्लैंड ने अपनी पहली पारी आठ विकेट पर 474 रन बनाकर समाप्त घोषित की थी और उसे पहली पारी में 188 रन की बड़ी बढ़त मिली। उसने तीसरे दिन का खेल समाप्त होने तक दूसरी पारी में बिना किसी नुकसान के पांच रन बनाए। इंग्लैंड की कुल बढ़त अब 193 रन है और उसने मैच पर मजबूत शिकंजा कस दिया है।  भारत के लिए बुरी खबर यह है कि जहीर दूसरी पारी में भी गेंदबाजी के लिए नहीं उतरे। इंग्लैंड को यह बढ़त दिलाने में स्टुअर्ट ब्राड ने अहम भूमिका निभाई, जिनके मैच से पहले अंतिम एकादश में शामिल होने को लेकर अटकलें लगाई जा रही थी। ब्राड ने 37 रन देकर चार विकेट लिए। उनके अलावा क्रिस ट्रेमलेट ने तीन और जेम्स एंडरसन ने दो विकेट लिए।  द्रविड़ ने अपने करियर का 33वां, इंग्लैंड के खिलाफ चौथा और लॉर्ड्स पर पहला शतक जमाया। उन्होंने इस शतक के साथ स्टीव वा (32 शतक) को भी पीछे छोड़ा। इस स्टार बल्लेबाज ने अपनी पारी में 220 गेंद खेली तथा 15 चौके लगाए। लॉर्ड्स पर सभी की निगाहें तेंदुलकर के शतक पर जड़ी थी, लेकिन द्रविड़ भारतीय पारी के नायक रहे। उन्हें सुबह जल्द ही क्रीज पर कदम रखना पड़ा और दूसरे छोर से लगातार विकेट गिरने के बावजूद एक छोर से वह रन बनाते रहे।  'श्रीमान भरोसेमंद' तब बल्लेबाजी के लिए उतरे जब भारत ने 63 रन के स्कोर पर गंभीर का विकेट गंवाया। ब्राड ने आउटस्विंगर पर गंभीर का मिडिल स्टंप उखाड़कर भारत को पहला झटका दिया था। इसके बाद उन्होंने मुकुंद को अर्धशतक पूरा करने के उतावलेपन की सजा दी। ब्राड की बाहर जाती गेंद उनके बल्ले का अंदरूनी किनारा लेकर ऑफ स्टंप उखाड़ गई।  तेंदुलकर ने जब क्रीज पर कदम रखा, तो दर्शकों ने खड़े होकर उनका अभिवादन किया। तेंदुलकर के महाशतक का सभी गवाह बनना चाहते थे और उन्होंने भी सकारात्मक शुरुआत की। लंच के समय भारत का स्कोर दो विकेट पर 102 रन था।  तेंदुलकर ने दूसरे सत्र के पहले ओवर में एंडरसन पर दो चौके जमाए। द्रविड़ ने भी इसी गेंदबाज के एक ओवर में तीन चौके जड़े, जिसके बाद एंड्रयू स्ट्रॉस ने उनके स्थान पर ऑफ स्पिनर ग्रीम स्वान को गेंद सौंपी। तेंदुलकर हालांकि धीमे पड़ गए थे और स्ट्रॉस जब ब्राड को दूसरे स्पैल के लिए वापस लाए, तो उन्होंने आते ही भारतीय क्रिकेट प्रेमियों को सन्न कर दिया। तेंदुलकर दूसरी स्लिप में स्वान को कैच देकर पैवेलियन लौट गए। उन्होंने बाहर जाती गेंद को शरीर का इस्तेमाल किए बिना खेलना चाहा, जो उनके बल्ले का बाहरी किनारा लेकर कैच में बदल गई।